La comunicazion dal prin ministri britanic Gordon Brown che lis prossimis elezions gjenerâls si davuelzaran ai 6 di Mai e à di fat inviât la campagne eletorâl intal Ream Unît. Une campagne che, cun dute probabilitât, e sarà centrade su tematichis economichis e sui tais aes spesis publichis. Se i Laburiscj a domandin ai eletôrs une conferme par continuâ il lavôr fat fin cumò, i Conservadôrs si proponin par inviâ une partence gnove e i Liberâi Democratics a declarin di jessi la vere fuarce dal cambiament. I prins scandais publicâts dai gjornâi a dan i Conservadôrs tra il 37 e il 41%, i Laburiscj tra il 29 e il 33%, e i Liberâi Democratics tra il 17 e il 21%. Dai 650 puescj a disposizion in Parlament, 59 a saran decidûts in Scozie e 40 di Gales. Ancje alì, duncje, e je tacade la mobilitazion des fuarcis politichis. Il prin ministri scozês Alex Salmond, che al vuide il Scottish National Party, e il segretari dal Plaid Cymru, Ieuan Wyn Jones, si son presentâts adun par sburtâ i eletôrs a dâi plui fuarce ai lôr partîts, presentâts come i unics in stât di difindi pardabon a Londre i interès de Scozie e dal Gales. E il lôr pês al podarès in efiets aumentâ tal câs che si rivi a di un Parlament là che nissun partît al à une maiorance assolude, cemût che di plui bandis si previôt. Tun câs dal gjenar, di fat, i vôts dal SNP e dal Plaid Cymru a podaressin jessi decisîfs par tignî sù un guvier. Une ipotesi che par cumò e ven dineade sei dai Conservadôrs che dai Laburiscj, ma che si rivarà a pesâle pardabon dome dopo dal vôt. I doi partîts nazionaliscj, par intant, a disin che, tal câs di tais ae spese sociâl, a saran lis unichis fuarcis a fâi cuintri ae riduzion di puescj di vore, scuelis e ospedâi in Scozie e in Gales: lis areis mancul impuartantis par Londre e lis primis a riscjâ il tai cemût che si à za viodût in passât. Intes elezions stadis, in Scozie a jerin stâts elets 41 parlamentârs laburiscj, 11 liberâi democratics, 6 nazionaliscj scozês e dome un conservadôr. Cumò, a front des dificoltâts dal Labour e de scjarse simpatie dai scozês pai Tories, a profitâ de situazion a podaressin jessi i Liberâi Democratics o l’SNP. In Gales, invezit, la partide e je une vore plui vierte.
Font: BBC, 06/04/10
fur_Latn cat_Latn